

VLADA REPUBLIKE HRVATSKE

Zagreb, 8. veljače 2024.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo mora, prometa i infrastrukture |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o davanju prethodne suglasnosti društvu Jadrolinija, Rijeka za dugoročno kreditno zaduženje kod Privredne banke Zagreb d.d., Zagreb, u svrhu financiranja kupnje brzog putničkog broda „Kata“ |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Na temelju članka 117. stavka 1. Zakona o proračunu („Narodne novine“, broj 144/21.), a u vezi s člankom 59. Zakona o izvršavanju Državnog proračuna Republike Hrvatske za 2024. godinu („Narodne novine“, broj 149/23.), Vlada Republike Hrvatske je na sjednici održanoj \_\_\_\_\_\_\_\_\_\_\_ donijela

**O D L U K U**

**o davanju prethodne suglasnosti društvu Jadrolinija, Rijeka za dugoročno kreditno zaduženje kod Privredne banke Zagreb d.d., Zagreb, u svrhu financiranja kupnje brzog putničkog broda „Kata“**

**I.**

Daje se prethodna suglasnost društvu Jadrolinija, Rijeka za dugoročno kreditno zaduženje kod Privredne banke Zagreb d.d., Zagreb u iznosu od 5.528.000,00 eura, u svrhu financiranja kupnje brzog putničkog broda „Kata“.

**II.**

Prethodna suglasnost iz točke I. ove Odluke se daje uz slijedeće uvjete kredita:

* davatelj kredita: Privredna banka Zagreb d.d.

 Radnička 50, 10000 Zagreb

- korisnik kredita: Jadrolinija, Rijeka

Riva 16, 51000 Rijeka

- iznos kredita: do 5.528.000,00 eura

- vrsta kredita: dugoročni investicijski kredit

- namjena kredita: financiranje kupnje brzog putničkog broda „Kata“ u iznosu 80 % kupoprodajne cijene

- vlastito učešće: do 20 % vrijednosti investicije

- rok korištenja kredita: najkasnije do 28. veljače 2024.

- način korištenja kredita: namjenski, sukcesivno, prema instrukcijama korisnika kredita

- način i rok otplate kredita: 10 godina u 40 jednakih tromjesečnih rata

prva rata dospijeva 31. ožujka 2024. godine

- kamatna stopa:

- redovna: 4,03 % godišnje, fiksno

- obračun i naplata kamata: kvartalno

- zatezna kamata: u visini zakonske zatezne kamate

* naknada za obradu zahtjeva: 0,07 % jednokratno na ugovoreni iznos kredita

- instrumenti osiguranja: - založno pravo I. reda prvenstva na brodu koji je predmet financiranja (kupoprodajna cijena do 6.910.000,00 eura)

- polica osiguranja vinkulirana u korist kreditora

- dvije bjanko akceptirane vlastite mjenice „bez protesta“ korisnika kredita uz mjenično očitovanje ovjereno od javnog bilježnika

- jedna zadužnica korisnika kredita, u formi i sadržaju prihvatljivom za kreditora, u skladu s odredbama Ovršnog zakona

**III.**

Obvezuje se društvo Jadrolinija, Rijeka da otplati kredit iz točke I. ove Odluke do njegove konačne otplate i u slučaju promjene vlasničkih odnosa korisnika kredita.

**IV.**

Ova Odluka stupa na snagu danom donošenja.

KLASA:

URBROJ:

Zagreb, \_\_\_\_\_\_\_\_\_\_\_\_\_

PREDSJEDNIK

 mr. sc. Andrej Plenković

**OBRAZLOŽENJE**

Ministarstvo mora, prometa i infrastrukture sukladno odredbama Zakona o proračunu (Narodne novine, broj 144721) i Zakona o izvršavanju Državnog proračuna Republike Hrvatske za 2024. godinu (Narodne novine, broj 149/23) zahtjev Jadrolinije, Rijeka zaprimljen 13. listopada 2023. godine upućuje u redovni postupak odobrenja Vladi Republike Hrvatske radi dobivanja prethodne suglasnosti Vlade Republike Hrvatske za kreditno zaduženje u iznosu od 5.528.000,00 EUR-a kod Privredne banke Zagreb d.d. u svrhu financiranja kupnje brzog putničkog broda „Kata“.

Kupnja brzog putničkog broda „Kata“ u skladu je s Akcijskim planom obnove flote do 2025. godine, Srednjoročnim planom poslovanja za razdoblje 2023.-2025. godine te Planom poslovanja za 2023. godinu. Akcijskim planom definirane su aktivnosti i prioriteti modernizacije i obnove flote. Nužnost obnove brzobrodske flote proizlazi iz činjenice da slijede javna prikupljanja ponuda radi obavljanja javne usluge u linijskom pomorskom prijevozu za ukupno osam brzobrodskih linija, a važeća Uredba o uvjetima i vrednovanju kriterija za davanje koncesija i sklapanja ugovora o javnoj usluzi za obavljanje javnog prijevoza u linijskom obalnom pomorskom prometu (Narodne novine br. 33/2006, 38/2009, 87/2009, 18/2011 i 80/2013) na natječajima daje prednost novijim brodovima. Vodeći se pravilima financiranja da se ulaganja u dugotrajnu imovinu financiraju iz dugoročnih izvora financiranja pokrenut je postupak refinanciranja kupnje dva brza putnička broda putem dugoročnog kreditnog zaduženja. Ovim putem Društvo će zadržati dugoročnu stabilnost, potrebnu razinu likvidnosti i održivost sustava.

Jadrolinija, kao tvrtka u vlasništvu Republike Hrvatske, obveznik je Zakona o javnoj nabavi („Narodne novine“ br. 120/16, 114/22; dalje u tekstu: Zakon o javnoj nabavi). Nabava dva brza putnička broda - katamarana, procijenjene vrijednosti 14.000.000,00 eura (slovima: četrnaestmilijunaeura) bez PDV-a, provedena je putem otvorenog postupka javne nabave sukladno članku 86. stavak 1. Zakona o javnoj nabavi. Postupak je objavljen u Elektroničkom oglasniku javne nabave Republike Hrvatske dana 3. travnja 2023. godine pod brojem 2023/S 0F2-0013905, a isto je objavljeno i u TED-u (Tenders Electronic Daily), službenom listu Europske Unije.

Sukladno Obvezujućim ponudama Privredne banke Zagreb d.d. za financiranje kupnje broda „Kata“ od 14. kolovoza i 9. listopada 2023. godine proizlazi da davatelj kredita Privredna banka Zagreb d.d. odobrava dugoročni investicijski kredit korisniku kredita Jadroliniji, Rijeka u iznosu od 5.528.000,00 EUR-a na rok od 120 mjeseci, kamatnom stopom u visini od 4,03% godišnje fiksno, s naknadnom za obradu zahtjeva u iznosu od 0,07% od iznosa kredita, jednokratno unaprijed. Kredit se otplaćuje u 40 jednakih kvartalnih rata od kojih prva dospijeva do 31. ožujka 2024. godine.

Jadrolinija, Rijeka nudi instrumente osiguranja za redovnu otplatu kredita i to: založno pravo I. reda prvenstva na brodu koji je predmet financiranja, policu osiguranja vinkuliranu u korist Kreditora, dvije bjanko akceptirane vlastite mjenice „bez protesta“ korisnika kredita uz mjenično očitovanje ovjereno od javnog bilježnika te jednu zadužnicu korisnika kredita, u formi i sadržaju prihvatljivom za Kreditora, u skladu s odredbama Ovršnog zakona

Iz dosadašnjih financijskih pokazatelja Društva (EBITDA, novčani tijek, amortizacija, odnos obveza i vlastitog kapitala) proizlazi da Jadrolinija, Rijeka neće imati problema s redovnom otplatom budućih obveza koje proizlaze iz predloženog zaduženja.

Ovim kreditnim zaduženjem Društvu će se omogućiti daljnji razvoj poslovanja uz istovremeno povećanje kvalitete standarda i sigurnosti prijevoza putnika što doprinosi održivom razvoju života i rada stanovništva na otocima.

Odobrenje kreditnog zaduženja, kao i sama isplata kredita, nije uvjetovana davanjem jamstva Republike Hrvatske, a provedba predložene Odluke ne zahtijeva financijska sredstva iz Državnog proračuna Republike Hrvatske.

Ministarstvo mora, prometa i infrastrukture ocjenjuje Zahtjev Jadrolinije, Rijeka za novo kreditno zaduženje opravdanim.